
Trebišov   10.8.2019

DNI MESTA TREBIŠOV 2019

Mesto Trebišov pripravuje, ako každý rok, veľkolepé kultúrno-spoločenské podujatie Dni mesta Trebišov. Mestské slávnosti začnú pondelok 19. augusta 2019 sprievodnými podujatiami. Vyvrcholenie najväčšieho letného podujatia sa uskutoční počas víkendu 24. a 25. augusta 2019, kedy je pre občanov Trebišova, ako i hostí z okolia, pripravený bohatý program priamo v areáli mestského parku. Účastníkom podujatia sa predstavia hudobné kolektívy viacerých žánrov. Na svoje si príde každá generácia. Návštevníci sa môžu tešiť na mnohé hudobné vystúpenia, folklór, atraktívny program, súťaže pre najmenších, tvorivé dielne, výstavu, historický šerm, dobovú kuchyňu, zábavné atrakcie, vodné bicyklovanie, letné kino, školu tanca, ale aj na kulinárske umenie súťažiacich vo varení najlepšieho guláša. 
Dni mesta Trebišov nadviažu na DOŽINKY, ktoré sa uskutočnia týždeň pred Dňami mesta, sobotu 17.8.2019, v areáli Múzea a Kultúrneho centra južného Zemplína. 
Galaprogram v sobotu /areál mestského parku/ 
Od sobotného rána (24.8.) bude areál parku rozvoniavať gastronomickou špecialitou. Prihlásené tímy budú súťažiť vo varení guláša. Súťaž začne o 9.00 h  s podtitulom Memoriál Ľubomíra Koscelníka. Tri najúspešnejšie družstvá s najlepším gulášom, o ktorých rozhodne porota, získajú peknú odmenu. Kuchárom bude vytvárať dobrú náladu skupina Kentucky Jack. 
Návštevníkov obohatia alebo aj inšpirujú napr. jedlé a zdraviu prospešné exponáty na Výstave ovocia, zeleniny a kvetov, ktorá bude inštalovaná počas celého víkendu v budove Správy parku (bývalej športovej hale v mestskom parku) a slávnostne otvorená primátorom mesta  sobotu 24.8. o 13.00 hod.
 Sobotu (24.8.) od 14.00 do 17.00 h sa deti vydajú na strastiplnú cestu hľadania pokladu Andrássyovcov pri rybníku, v areáli parku, kde budú postupne, na základe svojej šikovnosti, získavať indície na to, aby ho aj skutočne našli. Po zapojení sa do aktivít bude každé dieťa odmenené sladkosťou.
V detskom svete je počas tohto dňa 24.8. pripravených množstvo aktivít. Pútavé bude vidieť remeselný stredoveký stánok, v ktorom budú prezentované maľby, výšivky v stredoveku (od 11.00 h), ukážku dobového tábora a atraktívnu prezentáciu stredovekej módy a obliekania.  Degustácia zo stolov stredovekej kuchyne je plánovaná priamo pri obnovenej ruine hradu Parič o cca 12.00 h. Milovníkov histórie potešíme aj ukážkami dobových zbraní a nebude chýbať ani deťmi obľúbený šerm dlhým mečom (16.00 h – 17.00 h) a ukážky seku ostrým mečom v čase od 13.30 do 15.30 h.
Na ostrovčeku si deti môžu dať namaľovať tvár a premeniť sa tak na zaujímavé zvieratko alebo rozprávkovú postavu.  V tom istom priestore budú pre ne pripravené rôzne tvorivé dielne, z ktorých si odnesú vlastnoručne vytvorené dielko, pripravené sú aj workshopy. Od 14.00 h na ostrovčeku sa budú môcť záujemcovia o tanec zapojiť do Školy tanca, v ktorej sa zabavia a naučia ladným tanečným krokom. 
Vozenie sa  na koníkoch pre najmenších bude k dispozícii na zelenej lúke v parku sobotu 24.8. v čase od 15.00 do 17.00 h.
Detská farma poteší domácimi zvieratkami z hospodárskeho strediska mesta v čase 13.00 – 18.00 h a deti sa o chove zvierat môžu niečo aj dozvedieť. Zábavným programom pre najmenších prevedie Ujo Ľubo junior na ostrovčeku so začiatkom o 17.00 h. 
Obľúbená Army zóna poteší malých i veľkých milovníkov vojenských zbraní a ťažkej kolesovej techniky sobotu (24.8.) aj nedeľu (25.8.) v čase od 13.00 h do 17.00 h. 
Bonusom pre detského diváka bude voľná vstupenka na filmové predstavenie Princ Krasoň, ktoré mesto plánuje premietnuť v zmodernizovanom Kine Slávia (budova MsKS) sobotu (24.8.) o 18.00 hod. Najmä deťom neunikne kreatívne bludisko zo slamy a skákací
 nafukovací autobus, na ktorom sa môžu šantiť celý víkend. 

Hlavný pódiový program začne pár minút pred 13.00 h slávnostným otvorením najväčšieho letného podujatia mesta priamo v amfiteátri, pokračovať bude predstavením pre deti s názvom Tom a Elo, divákom v amfiteátri sa postupne predstavia: rocková spevácka skupina TV – Rock i tanečná skupina Mars, miestna hudobná skupina MITODA a hudobná skupina Riverstone. Trebišovčanov potešia svojím koncertom členovia slovenskej skupiny NOCADEŇ (17.40 h) a zaspievať si budú môcť so známym raperom MAJKOM SPIRITOM (19.00 h). O vyvrcholenie sobotného letného večera (24.8.) sa postará slovenská spevácka hviezda populárnej hudby RICHARD MÜLLER (21.00 h), ktorej hity budú znieť celým mestom.  
Pomedzi vystúpenia hudobných interpretov Mesto Trebišov ocení žiakov, mladých reprezentantov mesta, v individuálnych a kolektívnych súťažiach. 

Nedeľňajší program plný folklóru a detských aktivít /areál mestského parku/
Scenár programu, naplnený folklórom, tradičnou ľudovou hudbou a zemplínskymi spevmi, je pripravený  na druhý  víkendový deň.  Nedeľný program (25.8). bude venovaný FOLKLÓRNEMU FESTIVALU, počas ktorého sa odprezentuje spolu dvanásť ľudových kolektívov. 
Nedeľu začne slávením rímskokatolíckej sv. omše v amfiteátri o 10.30 h.
Hlavný folklórny program mesto otvorí nedeľu 25.8. popoludní  o 12.00 h prezentovaním ľudových zoskupení zo Zemplína. Na pódiu v obnovenom amfiteátri vystúpia: FSk Longovčan, FSk Trebišovská Orgoňina, FSk Paričovčan, ĽS Trebišovčan, FSk Furmaňe, FSk Roňava, FSk Žipovčan, detský súbor Čerkotka, spevácky zbor Latoričan, známy FS Rozsutec zo Žiliny, ktorý podobne ako lokálne kolektívy prinesie radosť všetkým priaznivcom ľudového umenia. Svojím ľudovým slovom v nárečí rozveselí divákov v amfiteátri Ander z Košíc a skupina Traja z raja. Zábavným programom plným hudby, piesní a humoru ukončia Folklórny festival populárni Kollárovci. 
[bookmark: _GoBack]Počas kvalitného víkendového programu budú môcť Trebišovčania a hostia mesta vidieť rôzne hudobné a divadelné vystúpenia, obdivovať stanovištia s historickým šermom, ukážkami dobovej kuchyne, zastaviť sa pri stánkoch s občerstvením a cukrovinkami. Deti si môžu vychutnať o. i. jazdu na obľúbených koníkoch aj kolotočoch. 
Návštevníci mestského parku neostanú ochudobnení ani o zážitky z historických pamätihodností mesta. Sobotu (24.8.) aj nedeľu (25.8.) v čase od 10.00 do 21.00 hod mesto sprístupní Mauzóleum grófa Júliusa Andrássyho.  V časovom horizonte od 10.00 h do 17.00 h sa budú môcť záujemcovia člnkovať a bicyklovať po rybníku pri mauzóleu. 
Mesto pripravilo i množstvo sprievodných podujatí v rámci Dni mesta Trebišov 2019, ktoré sa uskutočnia v priebehu celého týždňa od 19.8. do 25.8.
Kolkový turnaj Slovenského zväzu telesne postihnutých /2. ročník/
Kedy: 19. 8. o 9.00 h 
Kde: Zimný štadión

Letné kino v amfiteátri
Kedy: 19. – 23.8 o 19.30 h 
Kde: amfiteáter v mestskom parku

Preteky v inline korčuľovaní pre deti
Kedy: 20.8. o 13.30 h
Kde: areál mestského park

Primátorská kvapka krvi
Kedy: 21.8. od 7.00 h
Kde: Svet zdravia a.s., Nemocnica s poliklinikou Trebišov

Dopravné ihrisko pre deti a ukážky prvej pomoci Slovenského Červeného kríža
(ukážky aktivít Slovenského Červeného Kríža Trebišov)
Kedy: 21.8. o 9.00 h – 13.00 h
Kde: parkovisko MsÚ Trebišov


Ukážky činnosti mestskej polície
Kedy: 21.8. o 9.00 h – 13.00 h
Kde: parkovisko MsÚ Trebišov


Deň polície – Polícia deťom
/OR PZ Trebišov/
Kedy: 22.8. o 10.00 h – 13.00 h
Kde: areál Mestského parku v Trebišove a amfiteáter

TREBIŠOV STREET PARTY
Kedy: 22.8. o 20.00 h
Kde: parkovisko pri kúpalisku/ Ul. J. Kostru

Cestou grófa Andrássyho
Kedy: 23.8. o 16.30 h 
Kde: pred budovou MsKS a mestský park

Karpatská mládežnícka hokejová liga 2019 /Mestský športový klub mládeže Trebišov/ 
Kedy: 23.8. - 25.8. 
Kde: Zimný štadión v Trebišove

Tenisový turnaj štvorhier
/TK Junior Trebišov/
Kedy: 24.8. o 9.00 h
Kde: tenisové kurty pri zimnom štadióne

Trebišovom na bicigľu
/Cykloklub Trebišov/
Kedy: 24.8. o 10.30 h
Kde: parkovisko MsÚ Trebišov
 
Futbalový zápas U 1
Kedy: 25.8. o 10.00 h 
Kde:  FŠ Slavoj Trebišov 

Výstava ovocia, zeleniny a kvetov
/Okresný výbor Slovenského zväzu záhradkárov v Trebišove/
Kedy: 24. – 25.8. 
Otvorenie výstavy: 24.8. o 13.00 h
Kde: bývalá športová hala v areáli mestského parku

